R E L A C I O N
PËR 
PROJEKTLIGJIN “PËR NJË SHTESË NË LIGJIN NR.8438,   DATË 28.12.1998, “PËR TATIMIN MBI TË ARDHURAT”,  TË NDRYSHUAR”
Projektligji “Për një shtesë në ligjin nr.8438, datë 28.12.1998, “Për tatimin mbi të ardhurat”, të ndryshuar”, propozohet në mbështetje të neneve 78, 83, pika 1, dhe 155, të Kushtetutës.

Propozimi i parashikuar në këtë projektligj ka të bëjë me rregullimin me ligj të fshirjes së borxhit të keq që ka lindur në sistemin bankar.

Bazuar në rregulloren e Bankës së Shqipërisë dhe në standardet ndërkombëtare të raportimit financiar (“SNFR”), bankat krijojnë provigjione për mbulimin e humbjeve të mundshme nga moskthimi i kredive duke rënduar periodikisht shpenzimet e tyre. Ky provigjion është kryesisht kalimi në shpenzim i shumës që banka e ka dhënë si kredi, por që nuk parashikon që të paguhet/të rikuperohet nga klienti (dhe jo ndonjë shërbim i dhënë klientit, i cili regjistrohet si e ardhur e nuk parashikohet të rikuperohet). Në varësi të karakteristikave të një kredie specifike, si: shumës së mbetur, kolateralit, garantorit, ecurisë dhe rezultateve të proceseve gjyqësore, kur kreditë klasifikohen si të “humbura”, bankat krijojnë provigjione në masën 100% të shumës së pashlyer dhe, për pjesën për të cilën nuk ka shpresa të arsyeshme për rimarrjen e tyre, i fshijnë ato nga bilancet. 

Në këtë kuptim, fshirja e kredive të këqija është një veprim kontabël, i cili nënkupton vetëm që nga bilanci të hiqen asetet, të cilat nuk plotësojnë përkufizimin e të qenit aset sipas SNFR-së. 

Neni 24 nuk merr në konsideratë veprimtarinë bankare dhe nuk reflekton natyrën e kredisë së këtij sektori, por i referohet borxhit të keq të krijuar kryesisht në marrëdhëniet e sektorëve jobanka. 

Për shkak të specifikave të këtij sistemi, konkretisht në projektligj propozohet që në nenin 24 të shtohet një paragraf, ku përcaktohet një procedurë e veçantë për fshirjen e borxhit të keq nga bankat. Sipas këtij paragrafi, degëve të bankave të huaja dhe subjekteve financiare jobanka, të licencuara nga Banka e Shqipërisë për ushtrimin e veprimtarisë së kredidhënies, në përcaktimin e fitimit të tatueshëm, fshirja e borxhit të keq lidhur me procesin e kredidhënies njihet si shpenzim i zbritshëm me plotësimin e afateve:

· 365 ditë pas depozitimit të kërkesës, për fillimin e procedimit të ekzekutimit të detyrueshëm te përmbaruesi, në rast se kredia është e siguruar me pasuri të luajtshme ose të paluajtshme;

· 365 ditë pas lëshimit nga gjykata të urdhrit të ekzekutimit, në rast se kredia nuk është e garantuar me pasuri të luajtshme/të paluajtshme.

Rregullimi me ligj i kësaj dispozite, pavarësisht nga përcaktimi në udhëzim, eviton interpretimet e ndryshme dhe qartëson procedurat për procesin e fshirjes së kredive të këqija për bankat.  

